
	Cu numărul 109 din 8 mai 1997, preşedintele Camerei  Deputaţilor a trimis spre examinare Comisiei pentru politică externă proiectul de Lege pentru ratificarea Acordului între Guvernul României şi Guvernul Republicii Franceze privind cooperarea în domeniul afacerilor interne, semnat la Bucureşti la 21 februarie 1997.


	În şedinţa din 14 mai 1997, Comisia a hotărît ca proiectul de Lege să fie supus spre dezbatere şi aprobare în forma în care a fost prezentată.


	Comisia susţine observatiile şi propunerile formulate în Avizul Consiliului Legislativ privind Acordul româno-francez.Totodată, Comisia propune ca, o dată cu schimbul instrumentelor de ratificare privind Acordul româno-francez, partea română să facă un schimb de scrisori cu partea franceză în legătură cu problema vizelor şi eliminarea practicilor discriminatorii faţă de cetăţenii  români.


	În acelaşi timp, Comisia propune să se transmită MAE recomandarea ca în viitor acordurile similare negociate cu alte ţări să ofere o soluţie pentru eliminarea discriminării practicate faţă de cetăţenii români în ce priveşte circulaţia liberă a persoanelor.

